Source: https://kosice.dnes24.sk/dusana-borzenskeho-krajsky-sud-na-slobodu-nepustil-327803?do=openSignIn
Timestamp: 2019-08-18 11:51:06+00:00
Document Index: 3901155

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ']

Dušana Borženského krajský súd na slobodu nepustil | Košice24.sk
11. apríl 2019 Krimi
Dušana Borženského krajský súd na slobodu nepustil
Dušan Borženský, odsúdený za spolupáchateľstvo v prípade troch vrážd, ostáva za mrežami. Krajský súd zrušil uznesenie Okresného súdu Košice II.
Krajský súd v Košiciach v stredu na neverejnom zasadnutí zrušil uznesenie Okresného súdu Košice II z februára tohto roku, ktorým podmienečne prepustil odsúdeného z výkonu trestu na slobodu.
„Krajský súd rozhodol tak, že zamietol žiadosť odsúdeného Dušana B. o podmienečné prepustenie z výkonu trestu, pretože boli splnené len formálne, ale nie materiálne podmienky podmienečného prepustenia,“ uviedla hovorkyňa Krajského súdu v Košiciach Anna Pančurová.
Bol označovaný za bossa košického podsvetia
Borženský (47), známy pod prezývkou Borža, bol v minulosti označovaný za bossa košického podsvetia. Odsúdený bol na 23 rokov a za mrežami strávil doposiaľ viac ako 18 rokov.
Okresný súd Košice II rozhodol 1. februára o podmienečnom prepustení Dušana Borženského s tým, že mu určil sedemročnú skúšobnú dobu a probačný dohľad vo výmere dvoch rokov. Proti rozhodnutiu podal sťažnosť prokurátor.
Košický okresný súd vyhovel žiadosti odsúdeného o podmienečné prepustenie aj v júli 2018, rovnako aj vtedy podal prokurátor sťažnosť. Krajský súd následne napadnuté uznesenie zrušil a okresnému súdu uložil, aby vo veci znovu konal a rozhodol. Ten sa vo svojom rozhodnutí o podmienečnom prepustení opieral o pozitívne odporúčanie väzenského ústavu, znalecký posudok psychologičky, záruky občianskeho združenia Maják nádeje, ako aj výpoveď samotného odsúdeného.
Borženského odsúdili za spoluúčasť na vraždách Jána Kromku a Karola Kolárika. Priznal sa k objednávke vraždy kosovského Albánca Fadila Pasjaču z roku 2000, pričom uzavrel dohodu o vine a treste s prokurátorom Úradu špeciálnej prokuratúry (ÚŠP).
Bývalý riaditeľ Domu seniorov Ján Valko si v priestoroch inštitúcie urobil poľovnícky sklad